b'\n_START_ARTICLE_\nLyst taigafly\n_START_SECTION_\nUtseende\n_START_PARAGRAPH_\nEt middelsstort (vingespenn 36 \xe2\x80\x93 39\xc2\xa0mm), lysgr\xc3\xa5tt nattfly. Den ligner p\xc3\xa5 gr\xc3\xa5pudret taigafly (Xestia rhaetica), men skiller seg ved de hvite bakvingene. Forvingen er lysgr\xc3\xa5 med markerte, svarte tegninger. Ved roten er det en smal, svart rotstrek. Mellomlinjene, som avgrenser vingens midtfelt, er svarte og b\xc3\xb8lgete. Nyre- og ringmerkene er svartkantede. Langs ytterkanten er det en rad av svarte pileflekker. Bakvingen er gr\xc3\xa5hvit med gr\xc3\xa5 \xc3\xa5rer.\n_START_SECTION_\nLevevis\n_START_PARAGRAPH_\nLyst taigafly lever i flerskiktet granskog med rikelig med bl\xc3\xa5b\xc3\xa6r p\xc3\xa5 bakken og lav p\xc3\xa5 tr\xc3\xa6rne. Ulikt gr\xc3\xa5pudret taigafly foretrekker den skog i lavlandet, fortrinnsvis under 400 moh., og skogen b\xc3\xb8r v\xc3\xa6re godt drenert p\xc3\xa5 sand- eller grusgrunn. Larvene bruker to \xc3\xa5r p\xc3\xa5 utviklingen. Den f\xc3\xb8rste sommeren lever de p\xc3\xa5 bl\xc3\xa5b\xc3\xa6r (Vaccinium myrtillus). Deretter kryper de opp i grantr\xc3\xa6rne der de tilbringer dagene skjult blant lav p\xc3\xa5 greinene, om natten spiser de p\xc3\xa5 baret. De overvintrer for andre gang som fullvoksne larver f\xc3\xb8r de forpupper seg om v\xc3\xa5ren. De voksne sommerfuglene flyr i juni \xe2\x80\x93 juli og kommer gjerne til lys.\n_START_SECTION_\nUtbredelse\n_START_PARAGRAPH_\nDen er utbredt i fjellomr\xc3\xa5dene i Mellom-Europa, i de nordlige omr\xc3\xa5dene fra Fennoskandia \xc3\xb8stover til Amur og Japan, og i Nord-Amerika. Den er regnet for \xc3\xa5 v\xc3\xa6re sjelden over alt. I Norge er den funnet i indre str\xc3\xb8k med granskog fra Aust-Agder nord til Rana i Nordland. I Norge er den listet som direkte truet (EN) p\xc3\xa5 den norske r\xc3\xb8dlisten fra 2006. Den er truet av flatehogst og av sur nedb\xc3\xb8r som dreper laven p\xc3\xa5 greinene.'